รัฐบาลเดินหน้าแก้ปัญหาที่ดินทำกินให้กับประชาชน เกิดผลเป็นรูปธรรมหลายพื้นที่
นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี กล่าวว่า รัฐบาลเดินหน้าแก้ปัญหาที่ดินทำกินให้กับประชาชนอย่างต่อเนื่อง ส่งผลให้เกิดผลเป็นรูปธรรมในหลายพื้นที่ของประเทศไทย สามารถบรรเทาความเดือดร้อนให้กับประชาชน เป็นเป้าหมายสำคัญในการลดความเหลื่อมล้ำตามนโยบายรัฐบาล ล่าสุดภาพรวมผลการดำเนินงานการจัดที่ดินทำกินให้ชุมชน ปีงบประมาณ พ.ศ. 2558-2566 พื้นที่เป้าหมาย จำนวนทั้งสิ้น 1,582 พื้นที่ 71 จังหวัด จำนวนราษฎรที่จะได้รับการจัดที่ดินประมาณ 500,000 ราย ใน 9 ประเภทที่ดิน ได้แก่ ป่าสงวนแห่งชาติ ป่าตามพระราชบัญญัติป่าไม้ พ.ศ. 2484 ป่าไม้ถาวร  ป่าชายเลน ที่ดินในเขตปฏิรูปที่ดิน ที่ดินสาธารณประโยชน์ ที่ดินราชพัสดุ นิคมสหกรณ์ และที่ดินสงวนเพื่อกิจการนิคมสร้างตนเอง ทั้งนี้ในพื้นที่เป้าหมายดังกล่าว ดำเนินการจัดคนเข้าใช้ประโยชน์ในที่ดินแล้ว จำนวน 78,540 ราย 97,165 แปลง เนื้อที่ 533,813 ไร่ ใน 355 พื้นที่ และส่งเสริมและพัฒนาอาชีพแล้ว จำนวนรวม 271 พื้นที่ 65 จังหวัดรัฐบาล เตรียมเดินหน้าการดำเนินงาน ภายใต้แผนปฏิรูประเทศด้านสังคม กิจกรรมปฏิรูปประเทศที่ 5 (Big Rock) การสร้างมูลค่าที่ดินที่รัฐจัดให้กับประชาชน โดยมีเป้าหมายให้เกษตรกรและคนยากจนที่ได้รับการจัดสรรที่ดินจากรัฐ สามารถนำเอกสารแสดงสิทธิในที่ดินหรือหนังสือ/เอกสารให้ใช้ที่ดินที่ได้รับจากรัฐไปใช้เป็นหลักประกันการเข้าถึงแหล่งทุนสำหรับการประกอบอาชีพ โดยสำนักงานคณะกรรมการนโยบายที่ดินแห่งชาติ ได้ดำเนินโครงการจัดทำแนวทางการสร้างมูลค่าที่ดินที่รัฐจัดให้กับประชาชน ในปีงบประมาณ พ.ศ. 2565 แล้วเสร็จ จะนำเสนอคณะรัฐมนตรีเพื่อพิจารณาต่อไป